ที่ตั้งในเกาะใต้ ประเทศนิวซีแลนด์
**สโลปพ็อยนต์** (อังกฤษ: Slope Point) เป็นพื้นที่ราบโล่งขนาดเล็ก บนหน้าผาสูงชันตอนปลายสุดทางทิศใต้ของเกาะใต้ในประเทศนิวซีแลนด์ ที่ตั้งตระหง่านรับลมหนาวที่พัดรุนแรงปกคลุมจากขั้วโลกใต้อย่างต่อเนื่อง ทำให้มนุษย์ไม่สามารถอาศัยอยู่ในบริเวณสโลปพ็อยนต์อย่างถาวร ในพื้นที่ 5 ตารางไมล์โดยรอบมีชุมชนขนาดเล็กที่อยู่ห่างออกไปทางตอนเหนือของสโลปพ็อยนต์ ซึ่งมีคนอาศัยอยู่เพียง 58 คน (นิคมไวกาวาและนิคมแฮลเดน) และลมที่พัดแรงนี้ยังทำให้เกิดภูมิทัศน์ที่เป็นเอกลักษณ์ของรูปทรงต้นไม้ในบริเวณ ซึ่งเกิดการปรับตัวโดยบิดลำต้นและกิ่งก้านไปตามทิศทางของลม

ภูมิศาสตร์
----------

สโลปพ็อยนต์เป็นหัวแหลมผาชันหรือคาบสมุทรขนาดเล็ก (point) ตั้งอยู่บนชายฝั่งทางใต้สุดของเกาะใต้ อยู่ห่างประมาณ 55 กิโลเมตร ทางตะวันออกเฉียงใต้ของอินเวอร์คาร์กิลล์ และ 63 กิโลเมตร ทางใต้ของกอร์ และห่างจากเกาะรัวปูเกซึ่งอยู่ตรงข้ามในช่องแคบโฟโว ไปทางทิศตะวันตกเฉียงใต้ประมาณ 36 กิโลเมตร

สามารถเข้าถึงสโลปพ็อยนต์ได้ผ่านทางถนนสโลปพ็อยนต์ ซึ่งอยู่ห่างประมาณ 5.5 กิโลเมตร จากแยกถนนโทคานุย-แฮลเดน ในทางทิศเหนือ

ธรรมชาติ
--------

สโลปพ็อยนต์เป็นที่ราบโล่งบนหน้าผาชัน และมีต้นไม้เป็นหย่อม ๆ ส่วนมากเป็นต้นสน ซึ่งมีรูปทรงแปลกตา โดยกิ่งก้านเติบโตเอียงไปตามแนวลมที่พัดแรง จนมีลักษณะเกือบเอนราบ ซึ่งเกิดการปรับตัวโดยบิดลำต้นและกิ่งก้านไปตามทิศทางของลมตะวันตกเฉียงใต้และลมตะวันออกเฉียงใต้ที่พัดรุนแรงปกคลุมจากทวีปแอนตาร์กติกาอย่างต่อเนื่อง ซึ่งเป็นกระแสลมที่วนรอบมหาสมุทรใต้เป็นวงกว้างโดยไม่มีสิ่งกีดขวางเป็นระยะทางกว่า 3,000 กิโลเมตร แล้วจึงกระแทกเข้ากับแผ่นดินบริเวณนี้ กระแสลมเหล่านี้จึงรุนแรงมาก จนต้นไม้มีรูปทรงที่เป็นเอกลักษณ์ รูปทรงของต้นไม้ที่คล้ายลักษณะเดียวกันกับเส้นผมกระเซิงจากลมแรง เรียกว่า "windswept trees" 

เทรเวอร์ ครี (Trevor Cree) นักเขียนนวนิยาย อธิบายต้นไม้ที่สโลปพ็อยนต์ว่า: "ไม่ใช่ลมแรงเพียงปัจจัยเดียวที่หักและสะบัด (ต้นไม้) ตามต้องการ แม้ว่าจะเห็นได้ชัดว่าทำได้ แต่หากเป็นความไม่หยุดยั้งอย่างแท้จริง (ที่สร้างรูปทรงของต้นไม้) ดั่งเช่น อาการปวดฟันที่ค่อย ๆ กัดกิน และไม่หยุดจนกว่าเหยื่อจะยอมจำนนโดยดุษฏี"

การท่องเที่ยว
-------------

สโลปพ็อยนต์เป็นสถานที่ท่องเที่ยวในภูมิภาคเซาท์แลนด์ ตามเส้นทางชมทิวทัศน์เซาท์แลนด์ (Southern Scenic Route) มีจุดดึงดูดการท่องเที่ยว ได้แก่ การถ่ายภาพแหลมสโลปพ็อยนต์ ซึ่งเป็นจุดใต้สุดของเกาะหลักสองเกาะของนิวซีแลนด์ (เกาะเหนือ-เกาะใต้), ป้ายบอกทางขนาดเล็กบอกระยะจากขั้วโลกใต้กับระยะจากเส้นศูนย์สูตร และกลุ่มต้นไม้ที่มีรูปทรงแปลกตาเป็นเอกลักษณ์

มีบริการที่จอดรถบนถนนสโลปพ็อยนต์ และใช้เวลาเดิน 20 นาทีถึงแหลม ถนนเส้นนี้จะปิดการจราจรในฤดูการต้อนแกะในเดือนกันยายนถึงพฤศจิกายนของทุกปี

ระเบียงภาพ
----------

* สโลปพ็อยนต์
* กระโจมไฟสัญญาณที่แหลมสโลปพ็อยนต์กระโจมไฟสัญญาณที่แหลมสโลปพ็อยนต์
* ป้ายข้อมูลระยะทางจากขั้วโลกใต้ป้ายข้อมูลระยะทางจากขั้วโลกใต้
* แหลมสโลปพ็อยนต์ เป็นโขดหินที่ยื่นลงไปในทะเลที่สโลปพ็อยนต์แหลมสโลปพ็อยนต์ เป็นโขดหินที่ยื่นลงไปในทะเลที่สโลปพ็อยนต์
* ผาหินที่ลาดชันมากผาหินที่ลาดชันมาก
* กลุ่มต้นไม้ที่เอียงไปตามแนวลมที่พัดแรงกลุ่มต้นไม้ที่เอียงไปตามแนวลมที่พัดแรง
* กลุ่มต้นไม้ที่เกือบเอนราบกลุ่มต้นไม้ที่เกือบเอนราบ

อ้างอิง
-------

1. 1 2 3  "[SaraUpdate] ต้นไม้ประหลาด ที่ Slope Point นิวซีแลนด์". *www.blockdit.com*.
2. ↑  "Slope Point - 10 สถานที่เหมือนไม่ได้อยู่บนโลก". *sites.google.com*. คลังข้อมูลเก่าเก็บจากแหล่งเดิมเมื่อ 2022-03-07. สืบค้นเมื่อ 2022-03-07.
3. 1 2  *Topo maps.* Land Information New Zealand, สืบค้นเมื่อ 3 กรกฎาคม 2561.
4. 1 2 3  Wade, Pamela (2018-08-25). "World famous in New Zealand: Slope Point, Southland". *Stuff* (ภาษาอังกฤษ).
5. 1 2  "The Twisted Trees of Slope Point - A Natural Wonder Shaped by the Wind". *www.odditycentral.com* (ภาษาอังกฤษแบบอเมริกัน). 2020-06-19.
6. 1 2  "The Twisted Trees of Slope Point".
7. ↑  Hrala, Josh. "Welcome to Slope Point, Where The Trees Grow Sideways". *ScienceAlert* (ภาษาอังกฤษแบบบริติช).
8. ↑  "รีวิวที่เที่ยวSlope Point - ตั๋วSlope Point - ส่วนลดSlope Point - วิธีเดินทางแถวSlope Point, สถานที่ตั้ง, เวลาเปิดทำการ - ที่เที่ยว, โรงแรม และที่กินใกล้Slope Point". *TRIP.COM*.